בס"ד

**חובה"ת – פרקים ה-ו**

1. **האדמו"ר מפיאסצ'נה, צו וזירוז, אות יד**

רצונך למוד את עצמך ולדעת אם עלית, או חס ושלום ירדת במשך שנה או שנתיים שעברו, הסתכל ברצונך, אבל רק ברצונך ולא בברכתך. כי רק הרצון שהאדם רוצה ועובד ביגיעה לבוא לאיזה דבר, רצון נקרא. ואם אינו עובד בו אף אם רוצה הוא אין זה רצון, רק מין ברכת הלב שמברך ומאחל לעצמו להתאשר בזה הדבר. העני למשל, הרוצה שתהיה לו פרנסה רצון הוא, כיוון שגם עובד עליה. אבל הרצון שיש לו שימצא מציאה של אלף אלפים דינר זהב, זהו רק ברכה שמברך ומאחל לו להתעשר היא, ולא רצון. הן יש לכל איש ישראל רצון שיהיה צדיק, אבל זהו רק ברכה שמברך לעצמו שישכים בבוקר וימצא את עצמו צדיק, ולא זה רצון. ורק המדרגה ומצב הקדושה שהאדם רוצה ועובד לבוא אליה זהו רצון באמת. לכן הרצון הבלתי אמיתי, תמיד יכול להיות גדול הרבה מאוד, ובכל המצבים שהאיש נמצא, יכול רצונו להיות במידה אחת, לדלג ולאחל לו למצוא הון רב. או שבין רגע לצדיק מרומם מאוד יעשה. לא כן הוא רצון האמיתי, הרצון אשר עם עבודה. לא מדלג הוא רק צועד, צועד צעד אל מצב ועבודה יותר מרוממה, רק אשר בדעתו והחלטתו להוסיף. ובשביל זה כפי מצבו של האיש כך רצונו, אם קטן הוא גם רצונו קטן וכשעולה בעבודתו וכל מצבו, גם רצונו יגדל. ומעתה אם רוצה אתה לבחון את עצמך, ולמוד את מצבך, הסתכל ברצונך מה רצית לפני שנה או שנתיים, ומה תרצה עתה. אם שווים הם, או השתרע ונתגדל רצונך, וזה האות שגם אתה ב"ה עלית.

1. **חובת התלמידים - פרק ה'**

קודם כל עבודה, התבונן כמה זמן צריכה היא לשהות, ופקוד עליך למשל דף גמרא זה ישהה שעה, או לחזור עליו בחצי שעה ולא יותר, ותפקוד ע"ע פקודה חזקה קודם כל מעשה עבודה, עשי זו לא אתרשל בה רק במשך זמן זה אגמרנה, ואחר שגמרת תביט אם לא אחרת ותשמה. ואם אחרת, לא מפני איזה מניעה, תצטער ותכעס ע"ע מאד לאמר, געוואלד וואס וועט פון מיר זיין, מיט מיין געמיין פוילקייט בין איך דאך מיך מאכד פון ביידע וועלטען און ח"ו מכעיס דעם אויבערשטען. וכאשר תתרגל כך ופקודה זו תקבע בך ועול חזק יהי' על צוארך בזה, אז בכל עת למודך תרגיש בקרבך כאלו עומד מי על גבך ודוחה אותך לאמר, אל תתרפה, ולא תתעה בדעתך לחשוב מחשבות אחרות באמצע למודך:

1. **סיכום של צביקה זימן הי"ד – פרק ה'**

 איזה עצות פרטיות למתרפה:

* לא די בכך שיש רצון להיות חרוץ, צריך גם למצוא תחבולות בכדי לשרש את מידת החריצות בך.
* בכל לימוד אתה צריך לבדוק את עצמך כמה מתוך הזמן הזה באמת למדת וכמה התרפת וחשבת על דברים שלא קשורים ללימוד.
* המתרפה אף שהוא יכל כבר ללמוד בעיון עדיף שבעצמו ילמד יותר בפשוט , כדי שהמוח לא יסתבך ויטעה במחשבות אחרות .
* שירשום לו תוכנית של סדר יום וינסה כמה שיותר להוסיף עוד ועוד שיעורים בזמנו החופשי על מנת שכאשר יבטל משהו באונס יצטער על כך .
* המתרפה צריך לדגול בשיטה של הקצבת הספק יומי במספר הדפים ומי שכבר אינו מתרפה יוכל להקציב לעצמו מספר שעות שילמד מפני שהמתרפה יוכל למדוד את עצמו כל הזמן מה היה ההספק שלו וכמה מתוכו הוא התרשל ולהפעיל על עצמו פסיכולוגיה של הצטערות.
1. **חובת התלמידים - פרק ו'**

 כמו כן מוכרחים אנו לדבר בזה ממחלות הישות כי מחלה נואשה היא, והמוכה בה ח"ו עד שאול ירד. ולדאבוננו נתפשטה כעת הרבה בין אותם הנערים והבחורים החסרים דעת ולב אבן להם. כל נער וכל בחור כזה חושב א"ע ודעתו ליש בפני עצמו, הוא יודע איך להתנהג, הוא מבין מה טוב ומה רע לו ולנפשו. ויש לפעמים שהמלמד או האב אומר לו דבר ומדריכו, ונראה בעיני התלמיד שהוא מבין יותר, ובשביל זה הוא מביט על מלמדו כעל איש עריץ שבא לכפותו בכח לעשות דבר, רק מפני שהוא רוצה בכך, ולב התלמיד מתרחק ע"י זה מן רבו עד שכל דבריו, תורתו והדרכתו לא יועילו לו. ואם לא יחוש התלמיד בעצמו לגרש את מדה רעה זו מלבו, להשמידה לגמרי בקרבו עד בלתי השאיר לו שריד, ח"ו מרה תהי' אחריתו. אין שום דבר לקוות מנער כזה, ולא שום מעלה טובה תעלה בו, ואף הדברים הטובים ומדות טובות הקבועות בלב כל איש ישראל, בו יתקלקלו, יתעקמו ויבאישו, וכולם יתהפכו בו לרע ח"ו. בדעתו יבין אך הפכיות, לאמר לרע טוב ולטוב רע, ובמדותיו ישמש לרע, מה שצריכים לאהוב ישנא ומהדברים שצריכים להתרחק יאהב ויתקרב. וגם עליו מקונן הנביא ויקו לעשות ענבים ויעש באושים. דעת ישראל ומדות טובות קבועות בקרבו באשר הוא בחור ישראל, ואלקי ישראל קוה שיעשה ענבים, אבל ויעש באושים, הכל נתקלקל ולענבי רוש ואשכלות מרורות נתהפכו:

1. **סיכום של צביקה זימן הי"ד – פרק ו'**

מחלת הישות:

* ישנה הבעיה היום שכל נער חושב שהוא יודע הכל והוא תמיד צודק וכאשר בא מורה להגיד לו לתקן דבר מסויים הוא רואה בו בתור עריץ שבא לכפות עצמו עליו ולבסוף הנער יאהב את השנוא וישנא את האהוב.
* בעבר הכירו האנשים שקטנים הם לעומת הוריהם שמוריהם שהם רודים לטובתם כהיום הנער מתגאה לעצמו ואומר שהוא מספיק לעצמו.
* יכול להיות שאינך חולה במחלה זו במלואה אך יכול להיות שחלק כן, שאתה מתגאה מול חברך מבחינת השכל וגם מקשה אצל הוריו ומוריו מעט. צריך לכנס ולהוציא מחלה זו ממך.
* הכל תלוי בהקב"ה והוא המרכז ולא האני הקטן ואל לנו לשנוא אחד את השני ולהתגאות אחד על השני כי זה לבסוף יביא לידי שפלות ולאבדון.